ওয়েব ডেস্ক: সালকিয়ায় অরূপ ভাণ্ডারী হত্যাকাণ্ডে সিআইডি-র চার্জশিট ঘিরে তৈরি হল বিতর্ক। অভিযুক্তদের বিরুদ্ধে চার্জশিটে, নেই ইভটিজিংয়ের কোনও ধারা। সংঘর্ষ, খুন সহ অন্যান্য অভিযোগ থাকলেও, ইভটিজিংয়ের কোনও উল্লেখই করেনি সিআইডি। ঘটনার বাহাত্তর দিনের মাথায় আজ হাওড়া আদালতে এই চার্জশিট জমা দেওয়া হয়েছে। অন্যতম অভিযুক্ত রাজু তিওয়ারি, সন্দীপ তিওয়ারি, শুভম দুবে সহ সাত জনের নাম রয়েছে চার্জশিটে। মামলায় এখনও বেশকিছু জরুরি নথিপত্র জমা দেওয়া বাকি। সেই কারণে পাঁচ দিন পর, ২৭ এপ্রিল ফের শুনানির দিন ধার্য করেছে হাওড়া আদালত। প্রসঙ্গত, এবছর ২৮ জানুয়ারি, সরস্বতী পুজোর বিসর্জনের রাতে, মহিলাদের প্রতি অভব্য আচরণের প্রতিবাদ করেছিলেন অরূপ ভাণ্ডারী। প্রতিবাদের মাশুল গুনতে হয় প্রাণ দিয়ে।